Hei, denne artikkelen er over ett år gammel og kan inneholde utdatert informasjon

Hva ER det norsk bokbransje holder på med?, spør kommunikasjonsrådgiver og tidligere teknologijournalist Øyvind Solstad som @osol på Twitter. Han har lest nyheten om at bokhandlerkjeden Norli vil selge ebøker på magnetkort, og er en av mange som klør seg i hodet.

— Det finnes masse mennesker som ikke vil laste ned bøker, og de får nå muligheten til å kjøpe et fysisk produkt, sier Caroline Heitmann i Norli Libris e-handelsavdeling til digi.no.



Brukerne av det nye lesebrettet kan også kjøpe og laste ned bøker via nettet over wifi, med konto i Norli og Libris' nettbokhandel. Men det er magnetkortet det snakkes om, også av kjedene selv. Man håper kortet skal bli en standard i bransjen, og at bibliotekene også kan ta opp løsningen.

Det er altså brukerne der ute som angivelig vil ha ebøker på magnetkort, slik kjedene forsøker å spinne dette. At det er en bokhandlerkjede som står bak produktet, og muligens kan ha en viss egeninteresse av å opprettholde en modell med fysiske produkter som kan selges over disk, vedkommer selvsagt ikke saken.

I VIRKELIGHETEN er det selvsagt slik at kjøpere av lesebrett er blant de teknologisk mest sofistikerte bokleserne. At denne målgruppa skal være uvillig til å laste ned bøker via nettet, og begjærlig vil omfavne muligheten til å handle ebøker i bokhandelen, er i beste fall ønsketenking.

Om det i stedet er slik bokhandlerkjedene ser den nye løsningen som en måte å verve de mer konservative og teknologisk lite sofistikerte bokjøperne over til lesebrettplattformen, stiller jeg meg også tvilende.

Magnetkortene, som leveres i en liten plasteske, er heller ikke noe du vil ha i bokhylla om Dagbladets bokettersyn kommer på besøk. Produktet mangler alle papirbokas taktile og estetiske kvaliteter.

Igjen er vi vitne til at bokbransjen skyver kundene foran seg i et forsøk på å legitimere sine merkelige krumspring på vei inn den digitale framtida. Bak ligger, mer enn noe annet, ønsket om å beskytte den eksisterende verdikjeden i bransjen, der de store forlagene kontrollerer både bokhandlerkjeder og distribusjonsledd.



OGSÅ FORBRUKERRÅDET reagerer på Norlis nye brettløsning. I en bloggpost er rådets Thomas Nortvedt utilslørt kritisk både til det tekniske konseptet og til prisen:

- Lesebrettet til Norli Libris vil ha en ordinær pris på 2 000 kr. I tillegg kommer selvfølgelig bøkene med ny-pris på 350 kr, dersom du i det hele tatt finner den boka som du leter etter. En Kindle til sammenligning koster i overkant av 600 kr, skriver Nortvedt.



Dagbladet har skrevet en rekke ganger om bransjens nettbokhandelsløsning Bokskya, som så langt vanskelig kan karakteriseres som noe annet enn en fiasko.

Det nye lesebrettet ser dessverre ut til å føye seg inn i historien om en bransjestrategi som i verste fall kan svekke den norske litteraturens posisjon varig hos den første generasjonen eboklesere.

Dagbladet kommer tilbake med en grundig test av Norlis lesebrett så fort en ferdig versjon foreligger.

